लक्ष्यतर्फ अघि बढ्दै भारत
सटिक र आक्रामक भारतले आइतबार मेलबर्नमा भएको तेस्रो टेस्टमा अस्ट्रेलियालाई १ सय ३७ रनले पराजित गरी सिड्नीमा हुने चौथो तथा अन्तिम टेस्टअघि शृंखलामा २–१ को अग्रता कायम गरेको छ । 
मेलबर्न — सटिक र आक्रामक भारतले आइतबार मेलबर्नमा भएको तेस्रो टेस्टमा अस्ट्रेलियालाई १ सय ३७ रनले पराजित गरी सिड्नीमा हुने चौथो तथा अन्तिम टेस्टअघि शृंखलामा २–१ को अग्रता कायम गरेको छ । मेलबर्न क्रिकेट मैदानमा ३ सय ९९ रनको विजय लक्ष्य पछयाएको अस्ट्रेलियाले वर्षाले प्रभावित पाँचौं तथा अन्तिम दिनमा २५८/८ को स्थितिबाट खेल्न थालेको थियो । चौथो इनिङ्समा ३९९ रनको लक्ष्य पूरा गर्न सकेको भए अस्ट्रेलियाले कीर्तिमान बनाउँथ्यो । यस मैदानमा सन् १९२८ मा इंग्ल्यान्डले कीर्तिमानी ३ सय ३२ रनको लक्ष्य पूरा गरेको थियो । तर, अस्ट्रेलिया लक्ष्यमा खरो उत्रन सकेन । जसप्रित बुमराहले प्याट कमिन्सको महत्त्वपूर्ण विकेट लिए भने इशान्त शर्माले नाथन लायनलाई आउट गरी प्रभावशाली जित दिलाए । विश्वको नम्बर एक टेस्ट टोली भारत अस्ट्रेलियामा ऐतिहासिक पहिलो शृंखलाको खोजीमा छ । त्यसका लागि अर्को साता सिड्नीमा सुरु अन्तिम टेस्ट कम्तीमा बराबरी गर्नुपर्छ ।गत महिना अस्ट्रेलिया पुगेको भारतीय टोलीलाई शृंखलामा आत्मविश्वासी बनाउन कप्तान विराट कोहलीको महत्त्वपूर्ण भूमिका छ । उनले भने, ‘हामीले सधैं यो मानेका छौं कि हामी जोसुकैलाई हराउन सक्षम छौं । किनभने हामीसँग उत्कृष्ट प्रतिभा छन् र पछिल्लो १२ महिनादेखि हामी जुन मानसिकतामा खेलिरहेका छौं ।’‘यदि तपाई घरबाट टाढा शृंखला जित्न चाहनुहुन्छ भने त्यो एउटा नसा हो । त्यसैले पूरै टिमले एक भएर आफैंलाई विश्वास गर्‍यौं र सकारात्मक नतिजाका लागि दिलोज्यान लगायौं,’ कोहलीले भने ।शनिबार ६१ रनको स्थितिमा क्रिजमा रहेका प्याट कमिन्सले आफूलाई अस्ट्रेलियाली टिमको धेरै सक्षम अलराउन्डरको रूपमा प्रमाणित गरेका छन् ।केही मानिसले उनलाई अस्ट्रेलियाली टिमको भावी कप्तानसमेत भन्न थालेका छन् । उनले अन्तिम दिन मात्र २ रन जोड्न सके । यद्यपि कमिन्सको टेस्ट क्रिकेटमा यो उत्कृष्ट प्रदर्शन हो । त्यस्तै उनले उत्कृष्ट बलिङ प्रदर्शन गर्नेक्रममा २७ रन दिएर ६ विकेट पनि लिए । अस्ट्रेलियाली टोलीको सफलता पनि यति हो । नथान लायनले पनि आइतबार १ रनमात्र जोड्न सके । पहिलो इनिङ्समा ६ विकेटको उत्कृष्ट प्रदर्शन गरेका बुमराहले दोस्रो इनिङ्समा ३/५३ को प्रदर्शन गरे । लेफ्टआर्म स्पिनर रवीन्द्र जडेजाले पनि ३ विकेट लिए । मेलबर्नमा कमिन्सबाहेक अन्य कुनै पनि अस्ट्रेलियाली ब्याट्सम्यानले अर्धशतक प्रहार गर्न सकेनन् ।ब्याटिङ क्रमको कमजोरीबाट के प्रस्ट हुन्छ भने अस्ट्रेलियाली टोली स्टिम स्मिथ र डेविड वार्नरको प्रतिबन्धको कठिनाइबाट अझै उठ्न सकेको छैन । मार्चको अन्तिममा बल टेम्परिङ प्रकरणमा परेपछि उनीहरूलाई वर्षभरि गरिएको निलम्बन अवधि सकिएको छ । उनीहरूलाई टिममा स्थापित गराउने सम्भावना प्रबल बन्दै गएको बताइन्छ ।